title: Albany (Nueva York)
text: Iste articlo ye sobre una ciudat estausunidense capital d'o estato de Nueva York. Ta atros usos, se veiga Albany.
  
  Albany ye una ciudat estausunidense, capital d'o estato de Nueva York y d'o suyo condau, o condau d'Albany.
  
  A suya población ye de 95.993 habitants (2007) en una superficie de 56,6 km², con una densidat de población de 1.695,99 hab/km². Sindembargo, ye muit vinclata con as localidaz mugants de Troy y Schenectady, con as cualas forma un conchunto, dito Capital District; ista aglomeración urbana tien arredol de 850.000 habitants.
  
  Albany, establita en 1614, ye a segunda ciudat mas antiga establita por os europeus en o territorio d'as ditas Trece colonias, estando establita por os neerlandeses.
  
  Cheografía 
  A localidat d'Albany ye situata a una distancia de 219 km a o norte d'a ciudat de Nueva York, que ye a ciudat con mayor numero d'habitants d'o estato d'o mesmo nombre. Ye a man d'a confluyencia entre o río Mohawk y o río Hudson.
  
  Historia 
  A ciudat d'Albany estió a segunda localidat establita por os europeus en o territorio d'as ditas Treze colonias britanicas, dezaga de Jamestown (en Virchinia). Fue establita a prencipios d'o sieglo XVII, concretament en 1614, como una factoría comercial por o explorador Henry Hudson cuan feba exploracions en iste territorio dende 1609 por cuenta d'a Companyía Neerlandesa d'as Indias Occidentals en o suyo barco Halve Maen. Sindembargo, ya dende arredol de 1540 os primers europeus plegoron a o territorio, estando sindembargo colons franceses que treballaban como trampers ta arreplegar piels d'animals en a comarca, y que establioron un fuerte en Castle Island, tamién en l'actual estato de Nueva York, encara que iste fuerte fue luego albandonato.
  
  Dende ixa calendata o territorio fació parte d'a colonia neerlandesa d'os Nuevos Países Baixos, que en 1624 establioron muit amanata, en Fort Orange (en a honor d'os prencipes d'Orange), a suya primera fortificación militar en a colonia, establindo dimpués a ciudat de Beverwijck en 1652. Cuan en 1664 Anglaterra conquerió a comarca, Beverwijck cambeó o suyo nombre ta l'actual Albany, en a honor d'o duque de York y Albany, que luego esdevenió rei con o nombre de Chaime II d'Anglaterra.
  
  Dende 1797 ye a capital d'o estato de Nueva York, en cuentas d'a ciudat de Kingston, que yera a capital dica ixas envueltas.
  
  Localidaz achirmanatas 
  
    Nassau (Bahamas).
    Quebec (Canadá).
    Verona (Italia).
    Tula (Rusia).
    Nijmegen (Países Baixos).
  
  Vinclos externos 
  
    Pachina web oficial municipal.
  
  Referencias 
  
  Localidaz de Nueva York